**ZMLUVA**

**o zabezpečení zberu starých vozidiel**

**uzavretá podľa § 51 zákona č. 40/1964 Zb. Občiansky zákonník**

**s použitím § 67 zákona č. 79/2015 Z.z. o odpadoch**

**ktorú uzatvorili:**

**DODÁVATEĽ:**

* obchodné meno: **AUTOVRAKOVISKO, s.r.o.**
* IČO: 35 686 375
* DIČ: 2020905909
* IČ pre DPH: SK2020905909
* sídlo: Priemyselná 2721/11, 900 27 Bernolákovo
* zapísaná: OR OS Bratislava I, oddiel Sro, vložka č. 10637/B
* **v mene ktorej v tomto právnom úkone koná konateľ**
* meno a priezvisko: Mgr. Róbert Varga
* bankové spojenie: SK49 0900 0000 0001 8179 2544 vedený v SLSP, a.s.
* e-mail: autovrakovisko@autovrakovisko.sk, obchod@rovami.sk

**a**

**OBJEDNÁVATEĽ:**

* **Obec Igram**
* IČO: 00 800 252
* DIČ: 2020685689
* sídlo: 900 84 Igram 217 (pošta Báhoň)
* **v mene ktorej v tomto právnom úkone koná starosta obce**
* meno a priezvisko: Peter Holek
* e-mail: starosta@igram.sk

**za nasledovných podmienok t a k t o :**

**I.**

**Predmet zmluvy**

1. Predmetom tejto zmluvy je záväzok Dodávateľa zabezpečiť pre Objednávateľa zber starých vozidiel nachádzajúcich sa na území **Obce Igram** a s prihliadnutím na § 67 ods. 3 a 10 zákona č. 79/2015 Z. z. o odpadoch a o zmene a doplnení niektorých zákonov (ďalej len „zákon“) na miestach, kde poškodzujú alebo ohrozujú životné prostredie alebo narušujú estetický vzhľad obce či osobitne chránených častí prírody a krajiny a ich uloženie na parkovisku určenom v súlade s § 66 zákona č.79/2015 Z.z.
2. Dodávateľ týmto vyhlasuje, že disponuje všetkými potrebnými povoleniami na prevádzku určeného parkoviska a na zber a spracovanie starých vozidiel v súlade so zákonom, najmä podľa § 97 ods. 1 písm. d) alebo c) zákona, taktiež na základe predošlých platných povolení vydaných podľa zákona č.223/2001 Z. z. o odpadoch v znení neskorších predpisov.

**II.**

**Rozsah a spôsob plnenia**

1. Dodávateľ bude pre Objednávateľa úkony v zmysle tejto zmluvy realizovať bezodplatne.
2. Zber starého vozidla sa vykoná na základe písomnej požiadavky Objednávateľa, ktorá bude zasielaná Dodávateľovi prostredníctvom poštového doručovateľa, alebo elektronickou poštou na adresu: **autovrakovisko@autovrakovisko.sk**. Táto požiadavka musí obsahovať továrenskú značku vozidla, presné označenie miesta, kde sa vozidlo nachádza a jeho fotografiu.
3. Dodávateľ je povinný najmenej jeden pracovný deň vopred oznámiť Objednávateľovi elektronickou poštou na: **ou@igram.sk****,** alebo telefonicky na **0902 225 469** termín odstránenia vozidla a Objednávateľ na tento termín zabezpečí prítomnosť povereného zamestnanca.
4. Dodávateľ vydá poverenému zamestnancovi Objednávateľa písomné potvrdenie o prevzatí vozidla umiestneného na určené parkovisko.
5. Dodávateľ vyhlasuje, že takto prevzaté vozidlo ponechá umiestnené na určenom parkovisku (*doba podľa zákona*) po predchádzajúcej márnej výzve vlastníka o odstránenie zo strany Objednávateľa. Zmluvné strany sa dohodli, že náklady vzniknuté Dodávateľovi spojené s odťahom a uskladnením vozidla sú adekvátne k príjmom Dodávateľa získaným zo spracovania starého vozidla.
6. Dodávateľ ako výhradný správca konta bude verifikovať a zadávať údaje do elektronického systému registra vozidiel potrebné k vygenerovaniu registračného čísla prevzatého starého vozidla na spracovanie a rozhodnutia o vyradení vozidla z evidencie.

Dodávateľ bude zároveň realizovať kroky spojené s povinnosťami zberateľa starých vozidiel uvedenými v **§64 ods. 2 písm. *i)* zákona** č. 79/2015 Z.z. o odpadoch a o zmene a doplnení niektorých zákonov *zaslať po prevzatí starého vozidla na spracovanie v elektronickej forme orgánu policajného zboru údaje o odovzdaní starého vozidla na jeho spracovanie a následne mu doručiť osvedčenie o evidencii časť I a časť II,* a písm.***j)*** *vykonávať pri evidenčných úkonoch previerku osôb, dokladov a vozidiel vo verejne prístupných pátracích informačných systémoch Ministerstva vnútra Slovenskej republiky.*

Dodávateľ bude pre zberateľa pripravovať podklady spojené s povinnosťami zberateľa starých vozidiel uvedenými v **§64 ods. 2 písm.** **a) zákona** č. 79/2015 Z.z. o odpadoch a o zmene a doplnení niektorých zákonov *viesť a uchovávať evidenciu o prevzatých starých vozidlách a uchovávať ohlasované údaje,* a písm.***b)*** *ohlasovať ustanovené údaje z evidencie podľa písmena a) štvrťročne príslušnému orgánu štátnej správy odpadového hospodárstva.* Dodávateľ za správnosť a obsah zadávaných údajov preberá plnú zodpovednosť.

1. Dodávateľ je povinný viesť evidenciu odstránených vozidiel na základe tejto zmluvy a to najmenej v rozsahu nasledovných údajov:
* typ vozidla
* miesto, z ktorého bolo vozidlo odstránené
* miesto, kde bolo vozidlo uložené (určené parkovisko)
* dátum, kedy bola činnosť, ktorá je predmetom plnenia dodávateľa v zmysle tejto zmluvy vykonaná.
1. Dodávateľ je povinný evidenciu podľa ods.7 tohto článku predložiť Objednávateľovi a to na základe jeho písomnej požiadavky za účelom kontroly plnenia povinností Dodávateľa vyplývajúcich z tejto zmluvy.

**III.**

**Odstúpenie od zmluvy**

Objednávateľ je oprávnený odstúpiť od tejto zmluvy s účinnosťou odo dňa doručenia písomného odstúpenia dodávateľovi v prípade jej hrubého porušenia, za ktoré sa považuje opakované neplnenie zmluvných povinností zo strany Dodávateľa podľa čl. II. tejto zmluvy, alebo ak sa preukáže, že jeho vyhlásenia o disponovaní potrebnými povoleniami na prevádzku určeného parkoviska podľa čl. I. ods.2 tejto zmluvy je nepravdivé, resp. že tieto povolenia stratili platnosť.

**IV.**

**Doručovanie**

Písomnosti podľa tejto zmluvy, pokiaľ boli zasielané doporučenou poštovou zásielkou na adresu dotknutej zmluvnej strany sa považujú za doručené po uplynutí 3 dní po odovzdaní na poštu a to aj v prípade, ak si dotknutá zmluvná strana zásielku neprevzala.

**V.**

**Záverečné ustanovenia**

1. Pokiaľ táto zmluva neustanovuje inak, platia pre vzťah medzi zmluvnými stranami ustanovenia príslušných všeobecne záväzných právnych predpisov, osobitne zákona č. 79/2015 Z. z. a zákona č. 40/1964 Zb. Občiansky zákonník v platnom znení.
2. Táto zmluva nadobúda platnosť dňom jej podpísania oboma zmluvnými stranami a účinnosť v zmysle ustanovenia § 47a zákona č. 40/1964 Zb. Občiansky zákonník v platnom znení v spojení s ustanoveniami § 5a zák.č. 211/2000 Z.z. o slobodnom prístupe k informáciám v platnom znení, teda dňom nasledujúcim po jej zverejnení na webovej stránke povinnej osoby.
3. Zmluva sa vyhotovuje v 2 právne rovnocenných rovnopisoch, z ktorých každá zo zmluvných strán obdrží po 1 rovnopise.
4. Zmluvné strany prehlasujú, že si túto zmluvu riadne prečítali, jej obsahu porozumeli a že ju neuzatvorili v tiesni, na znak čoho ju podpisujú.

**V Bernolákove, dňa 28.03.2018 V Igrame, dňa 10.04.2018**

............................................................. ...............................................................

**AUTOVRAKOVISKO, s.r.o. Obec Igram**

**Mgr. Róbert Varga Peter Holek**

**konateľ starosta**